和洪教菊
作者：林之奇
朝代：宋

paragraphs: 陶令遺世情，尚餘愛菊念。
菊亦有可愛，愛之苦不厭。
我觀傲霜枝，真金赴烈焰。
道韻輕園綺，孤標敵鍼奄。
配以靖節名，萬古不爲忝。
况茲中央色，獨許此君占。
凝然端正姿，不受紅紫艷。
草木吾味同，世情那得染。
璀璨歸來辭，斯言了無玷。
偶亦愛此花，秋來朝暮饜。
富貴兩浮雲，天地一旅店。
是中論饑飽，本自無贏欠。
便擬學淵明，奈此才不贍。
菊資三徑荒，酒須十分灧。
待讀悠然句，乃無雍徹僭。
但論廣文詩，瘧愈不須砭。